Avstraliyaning Yangi Janubiy Uels shtati hukumati Beytmen-Bey shahrida hududga juda ko‘p miqdorda ko‘rshapalaklar uchib kelgani munosabati bilan favqulodda holat joriy etdi. Mahalliy aholi vakillarining tasdiqlashicha, ular chidab bo‘lmas darajadagi turli shovqinlar va najosat hidini sezishgan. Shtat hukumati ko‘rshapalaklarni boshqa hududga jo‘natish ishlari uchun 1,4 mln dollar ajratgan. Zoologlarning aytishicha, ko‘rshapalaklarni Beytmen-Beydagi gullar isi o‘ziga jalb qilgan bo‘lishi mumkin. Avstraliyada ko‘rshapalaklar nozik sut emizuvchilar hisoblanadi. Biologlarning tasdiqlashicha, bu jonivorlar o‘simliklarning changlanish jarayonida muhim vazifalarni bajaradi.